## Naredba o visini troškova postupka priznavanja novostvorene sorte odnosno odobravanja uvođenja u proizvodnju strane sorte poljoprivrednog bilja

### NN 73/1993 (30.7.1993.), Naredba o visini troškova postupka priznavanja novostvorene sorte odnosno odobravanja uvođenja u proizvodnju strane sorte poljoprivrednog bilja

# MINISTARSTVO POLJOPRIVREDE I ŠUMARSTVA

Na temelju članka 4. Zakona o preuzimanju saveznih zakona u oblastima
poljoprivrede i šumarstva koji se u Republici Hrvatskoj primjenjuje kao
republički zakoni i članka 35. stavka 5. Zakona o priznavanju novostvorenih,
odobravanju uvođenja u proizvodnju stranih i zaštiti sorti poljoprivrednog
i šumskog bilja ("Narodne novine", br. 53/91 i 26/93), ministar
poljoprivrede i šumarstva izdaje

## NAREDBU

### o visini troškova postupka priznavanja novostvorene sorte odnosno odobravanja uvođenja u proizvodnju strane sorte poljoprivrednog bilja

I.

Ovom se naredbom određuje visina troškova ispitivanja sorti u pokusnom
polju odnosno laboratoriju u postupku priznavanja novostvorene sorte i
odobravanja uvođenja u proizvodnju strane sorte poljoprivrednog bilja roda
1993. godine.

II.

Visina troškova za provedbu postupka priznavanja novostvorene sorte
i odobravanja uvođenja u proizvodnju strane sorte poljoprivrednog bilja
po kulturama odnosno grupi kultura iznosi:

```
                                DEM PO SORTI
                ______________________________________
                        1. godina       2. godina       3. godina
                        ispitivanja     ispitivanja     ispitivanja
1. za ozimu pšenicu             600             600             850
2. za ozimi i jari ječam        500             650             650
3. za jaru zob                  460             460             560
4. za krumpir                   460             460             600

                                        za svaku godinu
                                        ispitivanja/DEM
                                        ___________________
1. za uljanu repicu                             550
2. za kukuruz                                   660
3. za šećernu repu, soju, suncokret
   i duhan                                      600
4. za povrće                                    400
5. za krmne kulture                             650

```

III.

Troškove iz točke II. ove naredbe, podnositelj zahtjeva uplaćuje na
žiro-račun Ministarstva poljoprivrede i šumarstva s naznakom "Troškovi
priznavanja i odobravanja sorti poljoprivrednog bilja".

Sredstva iz stavka 1. ove točke koriste se u skladu s odredbom članka
20. stavkom 2. Zakona o priznavanju novostvorenih, odobravanju uvođenja
u proizvodnju stranih i zaštiti sorti poljoprivrednog i šumskog bilja.

IV.

Visina troškova postupka iskazana u DEM iz točke II. ove naredbe naplaćuje
se u hrvatskim dinarima (HRD). Dinarska protuvrijednost uplate izračunava
se primjenom srednjeg tečaja DEM iz tečajne liste Narodne banke Hrvatske
važeće na dan plaćanja računa.

V.

Ova naredba stupa na snagu danom objave u "Narodnim novinama".

Klasa: 320-11/93-01/60

Urbroj: 525-02-93-1

Zagreb, 22. srpnja 1993.

Ministar poljoprivrede i šumarstva

**Ivan Tarnaj, dipl. ing., v. r.**

Naredba, NN 73/1993-1519